angin agêng dhatêng ngombulakên pasir, ngantos adamêl garinging lambenipun Tarsan angalingking. Ing wusana papan sakanan keringipun ngriku katingal botên nyênêngakên sangêt. Awit katingalipun namung siti ngilak-ilak, ing ngrika-ngriki wontên gumukipun ingkang gundhul babar pisan, sarta gêgrumbulan ingkang sampun garing. Dene ing sisih kidul têbih katingal therekaning rêdi atlas, ningali kawontênan ingkang makatên wau, ing batos Tarsan tansah anggagas, dene têka beda sangêt kalihan kawontênanipun ing Aprikah, inggih punika papan padununganipun kala taksih alit, ingkang katingalipun sarwa loh jinawi.